CELEX: 32020D1113
Language: el
Date: 2020-07-20 00:00:00
Title: Απόφαση (ΕΕ) 2020/1113 του Συμβουλίου της 20ής Ιουλίου 2020 για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έγκριση του εσωτερικού κανονισμού της Επιτροπής ΣΟΕΣ

29.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 244/11
               
            
         ΑΠΟΦΑΣΗ (ΕΕ) 2020/1113 ΤΟΥ ΣΥΜΒΟΥΛΙΟΥ
         της 20ής Ιουλίου 2020
         για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έγκριση του εσωτερικού κανονισμού της Επιτροπής ΣΟΕΣ
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 4 πρώτο εδάφιο και το άρθρο 209, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου (1) («συμφωνία») υπογράφτηκε από την Ένωση και τα κράτη μέλη της στις 28 Ιουλίου 2016. Έχει εφαρμοστεί προσωρινά μεταξύ της Ένωσης, αφενός, και της Γκάνας, αφετέρου, από τις 15 Δεκεμβρίου 2016 (2).
                  
               
                     (2)
                  
                  
                     Σύμφωνα με το άρθρο 73 παράγραφος 3 της συμφωνίας, η Επιτροπή της συμφωνίας οικονομικής εταιρικής σχέσης («ΣΟΕΣ») είναι υπεύθυνη για τη διαχείριση σε όλους τους τομείς που καλύπτει η συμφωνία και για την εκπλήρωση όλων των καθηκόντων που αναφέρονται στη συμφωνία. Σύμφωνα με το άρθρο 73 παράγραφος 2, η Επιτροπή ΣΟΕΣ καθορίζει τους κανόνες οργάνωσης και λειτουργίας της.
                  
               
                     (3)
                  
                  
                     Η Επιτροπή ΣΟΕΣ πρόκειται να εκδώσει απόφαση όσον αφορά τον εσωτερικό της κανονισμό το 2020.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής ΣΟΕΣ, δεδομένου ότι η προβλεπόμενη απόφαση της Επιτροπής ΣΟΕΣ θα θεσπίσει νομικά δεσμευτικούς κανόνες για τη λειτουργία της Επιτροπής ΣΟΕΣ.
                  
               
                     (5)
                  
                  
                     Οι ΣΟΕΣ αποτελούν μέρος της συνολικής σχέσης μεταξύ της Ένωσης και των κρατών μελών της, αφενός, και των χωρών ΑΚΕ, αφετέρου, όπως ορίζεται στη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (3), όπως τροποποιήθηκε τελευταία («συμφωνία εταιρικής σχέσης του Κοτονού»), και στη συμφωνία που θα τη διαδεχθεί, μόλις αυτή θα έχει εφαρμογή. Σύμφωνα με το άρθρο 34 παράγραφος 1 της συμφωνίας εταιρικής σχέσης του Κοτονού, η οικονομική και εμπορική συνεργασία μεταξύ των μερών αποσκοπεί στην προώθηση της ομαλής και βαθμιαίας ενσωμάτωσης των χωρών ΑΚΕ στην παγκόσμια οικονομία, λαμβάνοντας δεόντως υπόψη τις πολιτικές επιλογές και τις αναπτυξιακές προτεραιότητες τους, προωθώντας με τον τρόπο αυτόν τη βιώσιμη ανάπτυξή τους και συμβάλλοντας στην εξάλειψη της φτώχειας στις χώρες ΑΚΕ. Στο πλαίσιο αυτό, οι ΣΟΕΣ μπορούν να θεωρηθούν αναπτυξιακά μέσα σύμφωνα με το άρθρο 36 παράγραφος 2 της συμφωνίας εταιρικής σχέσης του Κοτονού. Ως εκ τούτου, η συμφωνία λαμβάνει υπόψη τα διαφορετικά επίπεδα ανάπτυξης των μερών, καθώς και τους ιδιαίτερους οικονομικούς και κοινωνικούς περιορισμούς της Γκάνας και την ικανότητά της να προσαρμόζεται και να προσαρμόζει την οικονομία της στη διαδικασία της απελευθέρωσης. Περαιτέρω, η απόφαση (ΕΕ) 2016/1850 για την υπογραφή και την προσωρινή εφαρμογή της συμφωνίας, που είναι μεικτή συμφωνία και περιλαμβάνει έναν τίτλο σχετικά με την εταιρική σχέση για την ανάπτυξη, βασίστηκε τόσο στη νομική βάση για το εμπόριο, όσο και στη νομική βάση για την αναπτυξιακή συνεργασία. Το εν λόγω γεγονός θα πρέπει να αντανακλάται και στην παρούσα απόφαση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης βασίζεται στο σχέδιο απόφασης της Επιτροπής ΣΟΕΣ όσον αφορά την έγκριση του εσωτερικού κανονισμού της Επιτροπής ΣΟΕΣ (4).
         
         
            Άρθρο 2
            Η παρούσα απόφαση αρχίζει να ισχύει από την ημερομηνία της έκδοσής της.
         
         
            Βρυξέλλες, 20 Ιουλίου 2020.
            
               
                  Για το Συμβούλιο
               
               
                  Η Πρόεδρος
               
               J. KLOECKNER
            
         
         
            (1)  Ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου (ΕΕ L 287 της 21.10.2016, σ. 3).
         
            (2)  Απόφαση (ΕΕ) 2016/1850 του Συμβουλίου, της 21ης Νοεμβρίου 2008, για την υπογραφή και την προσωρινή εφαρμογή της ενδιάμεσης συμφωνίας οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου (ΕΕ L 287 της 21.10.2016, σ. 1).
         
            (3)  ΕΕ L 317 της 15.12.2000, σ. 3.
         
            (4)  Βλέπε έγγραφο ST 9240/20 σε http://register.consilium.europa.eu.